ลูกขวาน (ภาพยนตร์)

ลูกขวาน เป็นภาพยนตร์ไทยแนวโลดโผน จินตนิยม ขนาด 35 มม. พากย์เสียงในฟิล์ม ปี พ.ศ. 2520 สร้างและจัดจำหน่ายโดยโคลีเซี่ยมฟิล์ม กำกับโดยคมน์ อรรฆเดช ซึ่งร่วมแสดงในบท โฉม ชะอวด นำแสดงโดยสมบัติ เมทะนี, อรัญญา นามวงศ์ และเรวดี ปัตตะพงษ์ เข้าฉายครั้งแรกเมื่อวันที่ 27 สิงหาคม พ.ศ. 2520 ที่โรงภาพยนตร์เพชรรามา-เพชรเอ็มไพร์

 เนื้อเรื่อง 
ลูกขวาน เล่าเรื่องราวของ สิงหา คลองแดน (สมบัติ เมทะนี) ลูกชายคนเล็กของ คร้าม คลองแดน นักเลงผู้ทรงอิทธิพลแห่งจังหวัดนครศรีธรรมราช

ภายหลังการเสียชีวิตของคร้าม สิงหาเดินทางกลับบ้านเกิด การกลับมาครั้งนี้ทำให้เขาต้องเข้าไปพัวพันกับการแย่งชิงความเป็นใหญ่ของกลุ่มนักเลงและผู้มีอิทธิพลในพื้นที่ ซึ่งเดิมเคยอยู่ภายใต้อำนาจของเจ้าพ่อคร้าม

การจากไปของเจ้าพ่อใหญ่ทำให้โครงสร้างอำนาจในนครศรีธรรมราชสั่นคลอน กลุ่มนักเลงต่างพยายามช่วงชิงความเป็นใหญ่ สิงหาซึ่งไม่อาจหลีกเลี่ยงชะตากรรมของตระกูล ต้องเผชิญกับความขัดแย้งและความรุนแรง โดยใช้อาวุธที่เรียกว่า ลูกขวาน ซึ่งมีลักษณะเป็นขวานขนาดเล็กในการเข้าห้ำหั่นกับศัตรู เพื่อรักษาศักดิ์ศรีและอิทธิพลของตระกูลคลองแดน

 นักแสดง 
 สมบัติ เมทะนี รับบท สิงหา คลองแดน
 ลูกชายคนเล็กของคร้าม คลองแดน และเป็นน้องชายของเมษ มีบุคลิกและนิสัยแตกต่างจากพี่ชายอย่างชัดเจน เดินทางกลับบ้านเกิดเพื่อเข้ามาดูแลกิจการของตระกูล พร้อมทั้งรักษาอิทธิพลและฐานอำนาจของตระกูล
 อรัญญา นามวงศ์ รับบท โนรี แพรเงิน
 เรวดี ปัตตะพงษ์ รับบท แดงต้อย ตะลุมพุก
 สิงหา สุริยง รับบท มาด ชาติชุมทอง
 มยุรฉัตร เหมือนประสิทธิเวช รับบท จันทร์จิรา
 ชนะ ศรีอุบล รับบท เมษ คลองแดน
 ลูกชายคนโตของคร้าม คลองแดน และเป็นพี่ชายของสิงหา สามีของหวาน ประกอบธุรกิจสวนผลไม้ มีนิสัยสุขุม รักความสงบ แต่หากจำเป็นต้องต่อสู้จะไม่ยอมถอยจนถึงที่สุด
 ลักขณา นงเยาว์ รับบท หวาน
 ภรรยาของเมษ
 เกชา เปลี่ยนวิถี รับบท ฮวดเหลี่ยน
 มือขวาของคร้าม คลองแดน ทำหน้าที่เป็นที่ปรึกษาให้แก่เมษและสิงหา มีความจงรักภักดีต่อตระกูลคลองแดน และอุทิศตนในการปกป้องผลประโยชน์และอิทธิพลของตระกูล
 ดามพ์ ดัสกร รับบท จุล การะเกตุ

 อ้างอิง 

หมวดหมู่:ภาพยนตร์ภาษาไทย
หมวดหมู่:ภาพยนตร์ไทยที่ออกฉายในปี พ.ศ. 2520
หมวดหมู่:ภาพยนตร์โลดโผนตลกไทย
หมวดหมู่:ภาพยนตร์ที่กำกับโดย คมน์ อรรฆเดช
หมวดหมู่:ภาพยนตร์โดยโคลีเซี่ยมฟิล์ม
หมวดหมู่:ภาพยนตร์ไทยในคริสต์ทศวรรษ 1970
หมวดหมู่:ภาพยนตร์ที่ถ่ายทำใน 35 มม.
หมวดหมู่:ภาพยนตร์ภาษาไทยในคริสต์ทศวรรษ 1970